Robert Cutajar, Facebook Il-Whip Nazzjonalista Robert Cutajar stqarr fil-parlament li l-programm elettorali tal-Partit Nazzjonalista jinsab lest, tiġi meta tiġi l-elezzjoni ġenerali. Meta kien qed jitkellem waqt id-diskussjoni dwar l-abbozz ta' liġi li jemenda l-att dwar il-kodiċi ta' organizzazzjoni u proċedura ċivili, Cutajar qal li jsaffar meta jsaffar il-Prim Ministru, "l-poplu Malti se juża' moħħu, se jkun qed jifhem u jibgħat messaġġ ċar anki fl-iskiet li pajjiżna jixraqlu ħafna aħjar." "Tiġi meta tiġi l-elezzjoni aħna fiduċjużi, ottimisti li bil-programm li se nkunu qed nippreżentaw il-poplu Malti se jkun qed jagħmel l-għażla t-tajba. Aħna preparati, lesti u tiġi meta tiġi se mmorru għall-elezzjoni b'wiċċna minn quddiem," qal Cutajar. Hu nsista li l-Oppożizzjoni se tkun tpoġġi quddiem in-nies, programm li jagħmel sens, li jkun qed ibiddel id-direzzjoni ta' dan il-pajjiż. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook